SKRIFTLIG FORESPØRGSEL E-3739/02

af Gabriele Stauner (PPE-DE) til Kommissionen

(19. december 2002)

Om: Indtægtsforhøjelse til kommissærer uden retsgrundlag

I svaret på min skriftlige forespørgsel P-1233/02(1) afgivet på Kommissionens vegne af næstformanden Neil Kinnock blev det bekræftet, at EU-Kommissionens medlemmer i årevis har nydt godt af indtægtsforhøjelser, idet en del af deres vederlag ikke er blevet indsat på konti på deres tjenestested Bruxelles, men er blevet overført til andre EU-stater, og der i den forbindelse er blevet anvendt såkaldte justeringskoefficenter.

Kan Neil Kinnock bekræfte, at han personligt allerede i midten af sidste år af sine ansvarlige tjenestegrene direkte og umisforståeligt blev gjort opmærksom på, at Rådets forordning om lønningsregulativet for Kommissionens formand og medlemmerne ikke indeholder nogen bestemmelse, der tillader sådanne indtægtsoverførsler i lighed med de tjenestemandsretlige bestemmelser?

Kan Kommissionen tilsende mig kopier af tjenestegrenenes relevante notater?

Kan Neil Kinnock forklare, hvorfor han på trods af tjenestemændenes henvisninger ikke har reageret, men har ladet betalingerne til sig selv og andre kommissionsmedlemmer fortsætte?

Kan Neil Kinnock forklare, hvorfor der alligevel i Kommissionens foreløbige budgetforslag for 2003 på ny blev givet forkerte oplysninger (budgetpost A-1090) for at give det indtryk, at anvendelsen af justeringskoefficienten på kommissionsmedlemmernes vederlag skulle være fastsat i Rådets nævnte forordning?

Hvilken konklusion drager Kommissionen af det faktum, at Rådet i mellemtiden har rettet dette og slettet det vildledende afsnit, som Kommissionen havde formuleret?

(1) EFT C 277 E af 14.11.2002, s. 162.

Svar afgivet på Kommissionens vegne af Neil Kinnock

(17. februar 2003)

I mine svar på det ærede medlems tidligere spørgsmål om dette emne (P-1233/02(1), P-1805/02(2) og E-2807/02(3)) forklarede jeg i detaljer sagens retsstilling. Jeg påviste ligeledes med henvisning til den holdning, som Domstolen gang på gang har givet udtryk for, at vægtede overførsler aldrig har været ulovlige og ikke har ført til nogen nettostigning i lønningerne for medlemmerne af Kommissionen, Revisionsretten og Domstolen, der har fået lov til at anvende dette system. Kommissionen afviser derfor enhver påstand i det ærede medlems spørgsmål: Der har ikke fundet udbetalinger uden retsgrundlag sted til kommissærer eller medlemmer af Revisionsretten og Domstolen.

Det har også vist sig, at det ærede medlem er misinformeret om de meddelelser, som hun hævder, at jeg skulle have modtaget, og ifølge hvilke Rådets forordning om lønningsregulativet for Kommissionens formand og medlemmerne ikke indeholder nogen bestemmelse, der tillader sådanne indtægtsoverførsler i lighed med de tjenestemandsretlige bestemmelser. Jeg har ikke modtaget sådanne meddelelser eller memoranda. Såfremt det ærede medlem har skriftlig dokumentation for, at et sådant memorandum er blevet sendt, bedes hun venligst om at gøre det tilgængeligt for generaldirektøren for administration og personale eller en anden kompetent tjenestemand.

Som det er blevet påpeget i tidligere svar til det ærede medlem, blev Kommissionens beslutning den 5. juni 2002 om at suspendere anvendelsen af det vægtede overførselssystem helt og holdent truffet på grundlag af oplysninger fra Revisionsretten den 17. maj 2002, ifølge hvilke dens medlemmer havde besluttet at suspendere anvendelsen af systemet, indtil dets retsgrundlag var klarlagt. Kort efter Kommissionens beslutning den 5. juni traf Domstolens medlemmer en lignende afgørelse.

I svaret til spørgsmål E-2807/02 henledte Kommissionen det ærede medlems opmærksomhed på Domstolens bekræftede holdning, der blev meddelt Kommissionen pr. brev den 9. oktober, om at det vægtede overførselssystem, som anvendes af institutionernes medlemmer, altid har været og vil fortsætte med at være lovligt og fuldt ud foreneligt med reglerne. Det ærede medlem må allerede have set det pågældende brev til Kommissionen fra Domstolen og vil således vide, at Domstolen genoptog anvendelsen af det vægtede overførselssystem for dens medlemmer.

Den 9. januar 2003 fik Kommissionen oplysninger fra Revisionsretten om, at dens medlemmer efter at have modtaget oplysninger fra Domstolen om klarheden omkring overførselssystemets retsgrundlag havde genoptaget anvendelsen af systemet.

Ifølge Kommissionen betyder de afgørelser, der er truffet af Domstolen og Revisionsretten, at der ikke længere kan være nogen tvivl om systemets lovlighed.

Som det ærede medlem ved fra tidligere svar, suspenderede Kommissionens medlemmer sammen med medlemmerne af Domstolen og Revisionsretten anvendelsen af det vægtede overførselssystem fra og med den 1. juli 2002. Som følge heraf har ingen medlemmer af Kommissionen anvendt systemet siden denne dato. Det ærede medlem bør derfor trække sine påstande tilbage, der blev fremsat under beskyttelse af Parlamentets immunitet, om at Kommissionens medlemmer fortsat anvender systemet på trods af deres afgørelse af 7. juni. Påstanden er helt grundløs.

Kommissionen bekræfter sluttelig, at betalingssystemets retsgrundlag ikke på nogen måde påvirkes af det forhold, at Rådet i sin førstebehandling af budgetforslaget for regnskabsåret 2003 foreslog en ændring til anmærkningen til budgetpost A-1090 fra vores udkast til anmærkning til Rådets ændrede udkast til anmærkning, da ændringen i sidste ende, efter forlig mellem Rådet og Parlamentet, ikke blev vedtaget af budgetmyndigheden i det endelige budget.

Kommissionen afviser derfor påstandene i det ærede medlems spørgsmål om, at Kommissionen anvendte vildledende formuleringer for at give et fejlagtigt indtryk. Der ligger intet til grund for sådanne påstande og de bør trækkes tilbage.

(1) EFT C 277 E af 14.11.2002, s. 162.

(2) EFT C 309 E af 12.12.2002, s. 164.

(3) EFT C 137 E af 12.6.2003, s. 121.